Vrou weer aan hoof van VoortrekkermonumentCecilia Kruger. Foto: Facebook/Die Erfenisstigting Die direksie van die Voortrekkermonument en Erfenisstigting het aangekondig dat ’n nuwe besturende direkteur van die twee instansies vanaf 1 Julie 2016 aangestel is. Die Erfenisstigting se senior bestuurder, Cecilia Kruger, wat sedert November 2015 as besturende direkteur waargeneem het, is nou, ná ŉ streng keuringsproses, as besturende direkteur aangestel. “Dit het nog nie heeltemal ingesink nie en ek besef terdeë dis ŉ geweldige verantwoordelikheid. Ek dink wat tot my voordeel strek, is die feit dat ek darem al sewe maande waarneem en ook 15 jaar op die terrein is. Ek sien geweldig uit na al die nuwe dinge wat ons beoog,” sê Kruger. Sy het in 2000, ná 15 jaar in erfenisbewaring en museumwese, saam met genl. Gert Opperman by die Voortrekkermonument ingeval en was onder meer verantwoordelik vir die vestiging en uitbou van alle vakkundige dienste op die terrein. Benewens verskeie toepaslike nagraadse kwalifikasies, voltooi sy in 2002 haar meestersgraad in erfenisbewaringsbestuur oor die Voortrekkermonument. Dit was hierdie verhandeling wat in 2011 as grondslag gedien het vir die verklaring van die Voortrekkermonument tot Nasionale Graad I-erfenisterrein ingevolge die Nasionale Erfenisbewaringswet (wet 25 van 1999). Sedert die totstandkoming van die Erfenisstigting in 2002 is sy ook betrokke by landwye reddingsaksies van erfenisgoedere. Sy sê opwindende dinge word beplan en die instansie sal ook meer op die gemeenskap fokus. “Ons het nou baie gefokus op oorsese toerisme, wat goed is want dis ons brood en botter, maar ons wil graag ons plaaslike gemeenskap meer by die monument betrek.” Volgens Kruger is die infrastruktuur van die terrein en politiek die twee grootste uitdagings wat wag, maar sy reg is vir die groot taak. “Ek sien uit na alles – ek word dalk binnekort ontnugter, maar in hierdie stadium sien ek daarna uit om lekker te werk.”